Document ID: 32001R0395

Κανονισμός (ΕΚ) αριθ. 395/2001 της Επιτροπής
της 27ης Φεβρουαρίου 2001
περί καθορισμού ορισμένων ενδεικτικών ποσοτήτων και μεμονωμένων ανωτάτων ορίων για την έκδοση πιστοποιητικών κατά την εισαγωγή μπανανών στην Κοινότητα για το δεύτερο τρίμηνο του 2001, στο πλαίσιο των δασμολογικών ποσοστώσεων και της ποσότητας παραδοσιακών μπανανών ΑΚΕ
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, για την κοινή οργάνωση της αγοράς στον τομέα της μπανάνας(1), όπως τροποποιήθηκε τελευταία από τον κανονισμό (ΕΚ) αριθ. 216/2001(2), και ιδίως το άρθρο 20,
τον κανονισμό (ΕΚ) αριθ. 216/2001, περί τροποποιήσεως του κανονισμού (ΕΟΚ) αριθ. 404/93 για την κοινή οργάνωση της αγοράς στον τομέα της μπανάνας, και ιδίως το άρθρο 2 δεύτερο εδάφιο,
Εκτιμώντας τα ακόλουθα:
(1) Το άρθρο 2 δεύτερο εδάφιο του κανονισμού (ΕΚ) αριθ. 216/2001 ορίζει ότι η τροποποίση του κανονισμού (ΕΟΚ) αριθ. 404/93 εφαρμόζεται από την 1η Απριλίου 2001. Πάντως η Επιτροπή, σύμφωναμε τη διαδικασία που προβλέπεται στο άρθρο 27 του κανονισμού (ΕΟΚ) αριθ. 404/93, μπορεί να μεταθέσει την ανωτέρω ημερομηνία στην 1η Ιουλίου 2001 το αργότερο, εφόσον αυτό αποδειχθεί αναγκαίο για την εφαρμογή των τροποποιήσεων οι οποίες επέρχονται στην διαχείρηση του καθεστώτος δασμολογικών ποσοστώσεων. Έχει προκύψει ανάγκη εφαρμογής της ανωτέρω διάταξης. Όντως, η εισαγωγή ενός νέου τρόπου διαχείρησης των δασμολογικών ποσοστώσεων και η θέσπιση διοικητικών μέτρων εφαρμογής της, τόσο κοινοτικών οσο και εθνικών, δικαιολογούν μετάθεση της εφαρμογής των διατάξεων του κανονισμού (ΕΚ) αριθ. 216/2001 για την 1η Ιουλίου 2001, συνεκτιμώντας ιδίως το σημερινό χρησιμοποιούμενο τρόπο τριμηνιαίας διαχείρησης.
(2) Ο κανονισμός (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε τελευταία από τον κανονισμό (ΕΚ) αριθ. 1632/2000(4) προβλέπει στο άρθρο 14 παράγραφος 1 τη δυνατότητα καθορισμού ενδεικτικής ποσότητας εκφρασμένης σε ενιαίο ποσοστό των διαθέσιμων ποσοτήτων για καθεμία από τις προελεύσεις που αναφέρονται στο παράρτημα Ι, για την έκδοση πιστοποιτηκών εισαγωγής για καθένα από τα τρία πρώτα τρίμηνα του έτους.
(3) Η ανάλυση των δεδομένων που αφορούν αφενός τις ποσότητες μπανανών που απετέλεσαν αντεικείμενο εμπορίας στην Κοινότητα το 2000 και ειδικότερα τις πραγματικές εισαγωγές ιδίως στη διάρκεια του πρώτου τριμήνου, αφετέρου δε τις προοπτικές εφοδιασμού και κατανάλωσης της κοινοτικής αγοράς στη διάρκεια του αντίστοιχου πρώτου τριμήνου του 2001 συνεπάγεται τον καθορισμό, προκειμένου να επειτευχθεί ικανοποιητικός εφοδιασμός του συνόλου της Κοινότητας, μιας ενδεικτικής ποσότητας σε κάθε προέλευση που αναφέρεται στο παράρτημα Ι του κανονισμού (ΕΚ) αριθ. 2362/98,που ανέρχεται στο 30 % της ποσότητας που έχει χορηγηθεί.
(4) Με βάση τα ίδια ανωτέρω στοιχεία, είναι σκόπιμο να ορισθεί μέγιστη ποσότητα για την οποία κάθε εμπορικός φορέας μπορεί να καταθέσει αιτήσεις πιστοποιητικών, στο πλαίσιο δευτέρου τριμήνου του 2001, για την εφαρμογή του άρθρου 14 παράγραφος 2 του κανονισμού (ΕΚ) αριθ. 2362/98.
(5) Είναι σκόπιμο να υπομνησθεί ότι, κατ' εφαρμογή του άρθρου 1 του κανονισμού (ΕΚ) αριθ. 2374/2000 της Επιτροπής, της 26ης Οκτωβρίου 2000 σχετικά με την εισαγωγή μπανανών στο πλαίσιο των δασμολογικών ποσοστώσεων και παραδοσιακών μπανανών ΑΚΕ για το έτος 2001(5), οι ποσότητες για τις οποίες ένας παραδοσιακός εμπορικός φορέας, εγγεγραμμένος στα μητρώα για το έτος 1999, μπορεί να υποβάλει αιτήσεις χορήγησης πιστοποιητικών εισαγωγής για ένα συγκεκριμένο τρίμηνο του έτους 2001 προσδιορίζονται με βάση την ποσότητα αναφοράς που έχει οριστεί από την αρμόδια εθνική αρχή και του έχει κοινοποιηθεί στο πλαίσιο του έτους 1999. Για έναν νεοεμφανιζόμενο εμπορικό φορέα, η ανώτατη αυτή ποσότητα προσδιορίζεται με εφαρμογή του ποσοστού επί του ετήσιου μεριδίου που όρισε η αρμόδια εθνική αρχή, σύμφωνα με το παράρτημα του κανονισμού (ΕΚ) αριθ. 2598/2000(6) και που κοινοποιήθηκε σε έκαστο οικείο εμπορευόμενο.
(6) Οι διατάξεις του παρόντος κανονισμού πρέπει να αρχίσουν να ισχύουν αμέσως, πριν από την έναρξη της περιόδου υποβολής των αιτήσεων πιστοποιητικών για το πρώτο τρίμηνο του 2001.
(7) Οι διατάξεις του παρόντος κανονισμού θεσπίζονται για να εξασφαλισθεί η συνέχεια του εφοδιασμού της αγοράς κατά το δεύτερο τρίμηνο του έτους 2001, καθώς και η συνέχιση των εμπορικών συναλλαγών με τις προμηθεύτριες χώρες, χωρίς να προδικάζεται όμως η λήψη, αργότερα, ενδεχόμενων μέτρων, κυρίως για την τήρηση των διεθνών δεσμεύσεων που έχει αναλάβει η Κοινότητα στο πλαίσιο του Παγκόσμιου Οργανισμού Εμπορίου (ΠΟΕ), χωρίς τη δυνατότητα για τους εμπορικούς φορείς να επικαλεσθούν τις διατάξεις αυτές για να βασίσουν θεμιτές προσδοκίες ενόψει της παρατάσεως του καθεστώτος των εισαγωγών.
(8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το άρθρο 1 του κανονισμού (ΕΚ) αριθ. 216/2001 εφαρμόζεται από την 1η Ιουλίου 2001.
Άρθρο 2
Η ενδεικτική ποσότητα που αναφέρεται στο άρθρο 14 παράγραφος 1 του κανονισμού (ΕΚ) αριθ. 2362/98, για την εισαγωγή μπανανών στο πλαίσιο των δασμολογικών ποσοστώσεων και της ποσότητας παραδοσιακών μπανανών ΑΚΕ, όπως προβλέπονται στα άρθρα 18 και 19 του κανονισμού (ΕΟΚ) αριθ. 404/93, καθορίζεται για το πρώτο τρίμηνο του 2001 σε ποσοστό 30 % των ποσοτήτων που καθορίστηκαν για καθεμία από τις προελεύσεις που αναφέρονται στο παράρτημα Ι του κανονισμού (ΕΚ) αριθ. 2362/98.
Άρθρο 3
1. Η επιτρεπόμενη ποσότητα για κάθε παραδοσιακό εμπορικό φορέα, που αναφέρεται στο άρθρο 14 παράγραφος 2 του κανονισμού (ΕΚ) αριθ. 2362/98, καθορίζεται για το δεύτερο τρίμηνο του 2001 σε ποσοστό 31 % της ποσότητας αναφοράς που καθορίστηκε από την αρμόδια εθνική αρχή και του κοινοποιήθηκε, για το 1999, κατ' εφαρμογή του άρθρου 6 παράγραφος 4 του προαναφερθέντος κανονισμού.
2. Η επιτρεπόμενη ποσότητα για κάθε νεοεμφανιζόμενο εμπορικό φορέα, που αναφέρεται στο άρθρο 14 παράγραφος 2 του κανονισμού (ΕΚ) αριθ. 2362/98, καθορίζεται, για το δεύτερο τρίμηνο του 2001, στο 31 % της ποσότητας που καθορίστηκε και του κοινοποιήθηκε, κατ' εφαρμογή του άρθρου 2 παράγραφος 6 του κανονισμού (ΕΚ) αριθ. 2374/2000.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Φεβρουαρίου 2001.

Labels: 3
17
18